Oʻzbekiston davlat jismoniy tarbiya instituti huzuridagi Jismoniy tarbiya va sport boʻyicha mutaxassislarni ilmiy-metodik taʼminlash, qayta tayyorlash va malakasini oshirish markazi faoliyatini takomillashtirish toʻgʻrisida
(resolution, 2018-08-14)

Oʻzbekiston Respublikasi Prezidentining “Oʻzbekiston Respublikasi Jismoniy tarbiya va sport davlat qoʻmitasi faoliyatini tashkil etish toʻgʻrisida” 2017-yil 15-fevraldagi PQ-2779-son qarorida belgilangan vazifalarni ijro etish yuzasidan jismoniy tarbiya va sport sohasida kadrlarni qayta tayyorlash va ularning malakasini oshirish tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasi Jismoniy tarbiya va sport davlat qoʻmitasi faoliyatini tashkil etish toʻgʻrisida” 2017-yil 15-fevraldagi PQ-2779-son qaroriga muvofiq Oʻzbekiston Respublikasi Xalq taʼlimi vazirligi huzuridagi Bolalar-oʻsmirlar sport maktablari xodimlarini qayta tayyorlash va ularning malakasini oshirish markazi Oʻzbekiston davlat jismoniy tarbiya instituti huzuridagi Jismoniy tarbiya va sport boʻyicha mutaxassislarni ilmiy-metodik taʼminlash, qayta tayyorlash va ularning malakasini oshirish markaziga (keyingi oʻrinlarda Markaz deb ataladi) birlashtirish yoʻli bilan qayta tashkil etilganligi maʼlumot uchun qabul qilinsin. 2. Belgilab qoʻyilsinki, Markaz: yuridik shaxs maqomiga ega boʻlgan, sportchilarni tayyorlashning barcha darajalarida oʻquv-mashgʻulot jarayonini ilmiy-metodik taʼminlashni, olimpiya zaxiralari kollejlarining, sport maktablarining (keyingi oʻrinlarda sport-taʼlim muassasalari deb ataladi) rahbar kadrlari, instruktor-metodistlari hamda trener-oʻqituvchilar tarkibini, shuningdek jismoniy tarbiya va sport faoliyati yoʻnalishlari boʻyicha oliy taʼlim muassasalari pedagog kadrlarini qayta tayyorlovchi va ularning malakasini oshiruvchi ixtisoslashtirilgan ilmiy-metodik va taʼlim muassasasi; Oʻzbekiston Respublikasi Xalq taʼlimi vazirligi huzuridagi Bolalar-oʻsmirlar sport maktablari xodimlarini qayta tayyorlash va ularning malakasini oshirish markazining shartnomalari va majburiyatlari boʻyicha huquqiy vorisi hisoblanadi. 3. Quyidagilar Markazning asosiy vazifalari etib belgilansin: sportchilarni oʻqitish va tayyorlashning barcha darajalarida sport mahoratidan saboq berishning innovatsion metodikalarini ishlab chiqish va joriy etishga yoʻnaltirilgan chuqur ilmiy-tadqiqotlar oʻtkazish; xalqaro ilgʻor tajribadan foydalanish, shuningdek yuqori darajaga ega boʻlgan xorijiy va mamlakatimizning malakali amaliyotchi mutaxassislari va trenyerlarini taʼlim jarayoniga shartnoma asosida jalb etgan holda sport-taʼlim muassasalarining rahbar kadrlari, instruktor-metodistlari hamda trener-oʻqituvchilar tarkibini qayta tayyorlash va ularning malakasini oshirish; trener-oʻqituvchilarni qayta tayyorlash hamda ularning malakasini oshirish, shu jumladan bolalar trenyerlarini tayyorlash, iqtidorli yosh sportchilarni aniqlash, xalqaro sport arenalarida munosib qatnashadigan professional sportchilar tayyorlash uchun ularning koʻnikma va bilimlarini rivojlantirishga yoʻnaltirilgan zamonaviy oʻqitish dasturlari va metodlarini joriy etish; jismoniy tarbiya va sport boʻyicha mutaxassislar tayyorlovchi sport-taʼlim muassasalarining barcha turlari faoliyatiga metodik rahbarlikni taʼminlash, trener kadrlarning professional koʻnikmasi va layoqatini tadrijiy rivojlantirish sifati va bahosini tizimli ravishda tahlil qilish, monitoringini olib borish. 4. Oʻzbekiston davlat jismoniy tarbiya instituti huzuridagi Jismoniy tarbiya va sport boʻyicha mutaxassislarni ilmiy-metodik taʼminlash, qayta tayyorlash va ularning malakasini oshirish markazining tuzilmasi 1-ilovaga muvofiq tasdiqlansin. 5. Quyidagilar Markaz faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; Oʻzbekiston Respublikasi Fan va texnologiyalar agentligi tomonidan oʻtkaziladigan tanlovlarning natijalari boʻyicha ajratiladigan grantlar, jumladan maqsadli grantlar; tadbirkorlik faoliyatidan va shartnoma asosida xizmatlar koʻrsatishdan olinadigan daromadlar, jismoniy va yuridik shaxslarning homiylik xayriyalari, xalqaro moliya institutlari, xorijiy va donor tashkilotlarning grantlari, shuningdek qonun hujjatlarida taqiqlanmagan boshqa manbalar. 6. Oʻzbekiston Respublikasi Moliya vazirligi: 2017-yildan boshlab Oʻzbekiston Respublikasi Davlat budjeti parametrlarida Markazning faoliyati va unga yuklangan vazifalarni bajarish bilan bogʻliq xarajatlar uchun “Taʼlim” sohasiga ajratiladigan mablagʻlar doirasida zarur budjet mablagʻlarini nazarda tutsin; Markazga 2 ta, shu jumladan 1 ta xizmat va 1 ta maxsus avtotransport vositasini saqlashga limit ajratsin. 7. Oʻzbekiston Respublikasi Jismoniy tarbiya va sport davlat qoʻmitasi bir oy muddatda: Markazning ustavini belgilangan tartibda tasdiqlasin va uning davlat roʻyxatidan oʻtkazilishini taʼminlasin; Markazni yuqori malakali mutaxassis-amaliyotchilar, professor-oʻqituvchilar bilan taʼminlasin. 8. Oʻzbekiston Respublikasi Jismoniy tarbiya va sport davlat qoʻmitasi, Bandlik va mehnat munosabatlari vazirligi hamda Moliya vazirligi bilan kelishgan holda ikki oy muddatda Markaz xodimlari mehnatiga haq toʻlash miqdorlari va shartlarini belgilangan tartibda ishlab chiqsin va tasdiqlasin. 9. Markaz Toshkent shahri, Shayxontohur tumani, Koʻkcha darvozasi koʻchasi, 27-uy manziliga joylashtirilsin. 10. Oʻzbekiston Respublikasi Iqtisodiyot vazirligi, Moliya vazirligi 2018-yilda va keyingi yillarda Markaz moddiy-texnika bazasini yanada mustahkamlash, uning binolari va inshootlarini taʼmirlash-tiklash ishlarini yakunlash, zamonaviy uskunalar va mebellar, shu jumladan, ilmiy-tadqiqot va oʻquv-laboratoriya anjomlari bilan jihozlash uchun Oʻzbekiston Respublikasi Investitsiya dasturining kapital qoʻyilmalar limitlari doirasida mablagʻlar ajratilishini taʼminlasinlar. 11. Vazirlar Mahkamasining 2014-yil 18-dekabrdagi 347-son qarori (Oʻzbekiston Respublikasi QHT, 2014-y., 51-son, 609-modda) bilan tasdiqlangan Jismoniy tarbiya va sport mutaxassislarini qayta tayyorlash va ularning malakasini oshirish tartibi toʻgʻrisidagi nizomga 2-ilovaga muvofiq oʻzgartirishlar kiritilsin. 12. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 13. Vazirliklar va idoralar bir oy muddatda oʻzlari qabul qilgan normativ-huquqiy hujjatlarini ushbu qarorga muvofiqlashtirsinlar. 14. Mazkur qarorning bajarilishini nazorat qilish Vazirlar Mahkamasining Sogʻliqni saqlash, ekologiya, atrof muhitni muhofaza qilish, jismoniy tarbiya va sport masalalari axborot-tahlil departamentiga yuklansin. 1. 1-banddagi “oliy sport mahorati maktablari, olimpiya zaxiralari kollejlarining, olimpiya zaxiralari ixtisoslashtirilgan bolalar va oʻsmirlar sport maktablarining” soʻzlari “olimpiya zaxiralari kollejlarining, sport maktablarining” soʻzlari bilan almashtirilsin. 2. 15-band quyidagi tahrirda bayon qilinsin: “15. Qayta tayyorlash va malaka oshirish kurslaridagi oʻquv jarayoni oliy taʼlim muassasalaridan taqdim etilgan yillik buyurtmanomalar boʻyicha guruhlarning toʻldirilishiga bogʻliq holda tinglovchilar soni, qoidaga koʻra, kamida 15–20 kishini tashkil etgan akademik guruhlarda tashkil etiladi. Istisno tariqasida, tinglovchilar kontingenti yetarli boʻlmagan yoʻnalishlarda, jumladan rus tilida dars olib boriladigan guruhlarda, tinglovchilar kontingenti bir guruh meʼyorida yigʻilmaydigan kam sonli alohida taʼlim yoʻnalishlarida oʻquv jarayonini tashkillashtirishda bir guruhdagi tinglovchilar soni kamida 5 nafar etib belgilanishi mumkin”. 1. Vazirlar Mahkamasining “Jismoniy tarbiya va sport boʻyicha mutaxassislarni ilmiy-metodik taʼminlash, qayta tayyorlash va ularning malakasini oshirishning zamonaviy tizimini yaratish toʻgʻrisida” 2014-yil 2-dekabrdagi 327-son qarori (Oʻzbekiston Respublikasi QHT, 2014-y., 49-son, 580-modda). 2. Vazirlar Mahkamasining “Oʻzbekiston Respublikasi Xalq taʼlimi vazirligi huzurida Bolalar-oʻsmirlar sport maktablari xodimlarini qayta tayyorlash va ularning malakasini oshirish markazini tashkil etish toʻgʻrisida” 2015-yil 13-fevraldagi 27-son qarori (Oʻzbekiston Respublikasi QT, 2015-y., 2-son, 9-modda).